
PARLAMENTUL  ROMÂNIEI

Camera  Deputaţilor

Comisia pentru industrii si servicii
Bucureşti, 19.11.2015                    

         Nr.4c-3/346/2015

AVIZ

asupra propunerii legislative privind revenirea la denumirea oficială de „ţigani” a persoanelor intitulate „de etnie romă” 


În conformitate cu prevederile art.95 din Regulamentul Camerei Deputaţilor, republicat, Comisia pentru industrii şi servicii a fost sesizată, pentru aviz care va fi transmis Comisiei pentru drepturile omului, culte şi problemele minorităţilor naţionale,  cu propunerea legislativă privind revenirea la denumirea oficială de „ţigani” a persoanelor intitulate „de etnie romă”, transmisă cu adresa  nr.P.L.x803 din 9 noiembrie  2015, înregistrată sub nr.4c-3/346 din 10 noiembrie 2015.
Propunerea legislativă are ca obiect de reglementare revenirea la denumirea oficială de „ţigani” a persoanelor intitulate de etnie romă pentru evitarea confuziei care are loc în străinătate între denumirea de român şi cea de rom, şi are în vedere că şi în alte ţări europene se folosesc denumiri apropiate de cea de „ţigan”, iar cea de rom este de dată relativ recentă. 

Consiliul Legislativ a avizat negativ actul normativ cu avizul nr.568/03.06.2015, deoarece contravine unor reglementări europene, nu s-a evaluat impactul acestei iniţiative, iar Camera Deputaţilor a respins definitiv iniţiativele cu acelaşi obiect de reglementare.                                      

Propunerea legislativă a fost respinsă de Senat în şedinţa din 3.11.2015.         
Membrii comisiei au dezbătut proiectul de lege în şedinţa din 19.11.2015. 

În urma dezbaterilor, membrii comisiei au hotărât în unanimitate, să avizeze negativ propunerea legislativă privind revenirea la denumirea oficială de „ţigani” a persoanelor intitulate „de etnie romă”.        

Prin obiectul şi conţinutul său, actul normativ face parte din categoria legilor ordinare.

Potrivit art.75 alin. (1) din Constituţia României, republicată, Camera Deputaţilor este Cameră decizională.


        PREŞEDINTE,

                                              

Iulian Iancu
Consilier parlamentar,

Dr.Fiz.Maria Cristina Bălănescu

